Мишљење В. Гречића о књизи проф. Љ. Митровића „Демографска обнова Србије“, Нови Сад 2022.

Књига проф. др Љубише Митровића *Демографска обнова Србије – као развојно и национално притање* (Прометеј, Нови Сад 2022) представља синтезу остварених истраживачких резултата у реализацији пројекта ,,Становништво југоисточне Србије: демографска репродукција и социо-културна динамика”, у Центру за научна истраживања САНУ и Универзитета у Нишу, односно садашњем Огранку САНУ у Нишу и неколико других пројеката које је, у периоду последње две деценије, иницирао и њима руководио аутор овог изузетно релевантног дела. У средишту ауторовог предмета истраживачких подрухвата били су процеси сенилизације, депопулације и миграције, њихови узроци и последице по демографску структуру али и по укупан развој Србије. Иако се у књизи разматра читав компкес детерминанти демографског развоја Србије, два истраживачка аспекта привлаће особиту пажњу, и то: Прво, социолошки аспекти проблема генерације „трећег животног доба“, недовољна искоришћеност њених интелектуалних потенцијала, нарочито у опште познатом контексту старења становништва и продужења века трајања живота, којој би требало посветити шири делотворни и животни простор. Друго, истраживање „...феномена одлива мозгова и улоге српске интелектуалне/научне дијаспоре у националном развоју и промоцији интереса Србије у свету“ (Ниш, 2016). Оно што је од изузетног значаја за будућност Србије јесте демографско питање као кључно егзистенцијално, развојно и национално питање, али и спремност креирања, континуираног унапређења националних стратегијских приступа и њихове имплементације, у контексту свеукупног развоја; бржег технолошког, привредног и социјалног развоја земље и њене демократизације; ефикасност остваривања политике равномерног регионалног развоја; подизања здравствене културе и опште културе становништва, посебно младих; афирмације породице, за нов положај жене у друштву, континуирани процес ширења вредности пронаталитетске политике; радикалног обрта у кадровској политици/селекцији најдаровитијих, који ће имати приоритет у запошљавању; изградњом новог односа према интелектуалној дијаспори, кроз одржавање перманентних веза и подстицања процеса циркуларних миграција. У погледу задржавања младих и талентованих људи у земљи - кључно је питање је: „стварање услова за запошљавање, подизање стандарда и квалитета живота, али и демократизација кадровске политике - која ће кроз здраву конкуренцију омогућити позитивну селекцију кадрова - да најбољи долазе на одговорне функције и узором свог стваралаштва буду пример и другима. У овом контексту се морају изградити позитивни критеријуми и стандарди, али и институционални механизми за остварење одговорне демократске јавне политике као инструмента борбе против сваког вида непотизма, приватизације, партијаштва, који представљају својеврсни вид патологије социјалне и политичке културе“ (стр. 189).

С тим у вези, проф. Митровић с правом скреће пажњу на неопходност систематског изучавања релевантних питања везаних за „феномен“ дијаспоре, а посебно у циљу откривања нових поља и могућих путева изградње партнерства „дијаспора – развој“. При томе, предлаже оснивање истраживачког Центра за студије дијаспоре и циркуларну мобилност младих кадрова као заједничке институције огранка САНУ, Универзитета у Нишу, Центра за иновације и Научно-технолошког парка. Центар би континуирано и научно истраживао проблеме Срба у расејању, почев од унапређења модела статистичке евиденције, изучавања њиховог друштвеног положаја, развојно-иновативних потенцијала, са циљем њиховог повезивања са матицом и унапређивање међусобне сарадње - како од користи за дијаспору тако и за матицу. Проф. Митровић, као иницијатор и један од главних оснивача Центра, предвиђа и издавање часописа „Мостови“, као гласило Центра, у коме би се објављивали прилози из историје, живота и рада наше дијаспоре и афирмисале - позитивне иницијативе и пројекти из праксе сарадње дијаспоре и матичне државе. Књига *Демографска обнова Србије – као развојно и национално питање* заслужује пажњу широког спектра читатеља. Представља значајан истраживачки и друштвени допринос у области социологије; рађена је у контексту мултидисциплинарног приступа и намењена је како научној и стручној јавности Србије тако и свима онима који се, на овај или онај начин, баве или интересују за њен веома целовит садржај. Заснована је на одговарајућој литератури новијег датума која је посвећена релевантним питањима развојног процеса у свету и код нас. У складу је са захтевима које методологија научног рада намеће, ставови аутора су јасни, научно потрепљени и документовани релевантним чињеницама. Закључак логичан. Имајући све то у виду, књигу треба што је могуће пре учинити доступном широкој јавности.

Београд, 3. јул 2022. Владимир Гречић